L 151/52
MT
Il-Ġurnal Uffiċjali tal-Unjoni Ewropea
2.6.2022
Trasportaturi tal-ajru mir-Russja (65)
Fit-8 ta’ April 2022, it-trasportaturi tal-ajru mir-Russja, li kienu operaw inġenju tal-ajru wieħed jew aktar minn dawk imsemmija fil-premessa 4 jew 5 tar-Regolament ta’ Implimentazzjoni tal-Kummissjoni (UE) 2022/594 (12), ġew inklużi fl-Anness A tar-Regolament (KE) Nru 474/2006, permezz tar-Regolament ta’ Implimentazzjoni (UE) 2022/594.
(66)
Fit-28 ta’ April 2022, l-Aġenzija Federali Russa tat-Trasport bl-Ajru (“FATA”) infurmat lill-Kummissjoni li hija tqis bħala infondata kwalunkwe allegazzjoni ta’ ksur tal-istandards internazzjonali tal-avjazzjoni ċivili, kif ukoll kwalunkwe tħassib dwar is-sikurezza msemmi fir-Regolament ta’ Implimentazzjoni (UE) 2022/594.
Madankollu, il-FATA ma pprovdiet l-ebda informazzjoni biex issostni d-dikjarazzjoni tagħha.
(67)
Bħala parti mill-attivitajiet ta’ monitoraġġ kontinwu tagħha, il-Kummissjoni ddeterminat li hemm evidenza li t-trasportatur tal-ajru I Fly daħhal inġenji tal-ajru msemmija fil-premessa 5 tar-Regolament ta’ Implimentazzjoni (UE) 2022/594 fir-reġistru tal-inġenji tal-ajru tar-Russja, u li intenzjonalment opera dawn l-inġenji tal-ajru bi ksur talistandards tas-sikurezza internazzjonali rilevanti.
Id-dħul tal-inġenji tal-ajru fir-reġistru tar-Russja sar mingħajr il-kunsens tas-sidien, u mingħajr il-kollaborazzjoni sussegwenti relatata mas-sikurezza tal-Awtorità tal-Avjazzjoni Irlandiża, bħala l-Istat tar-Reġistru rikonoxxut għal dawn l-inġenji tal-ajru.
(68)
F’konformità mar-Regolament ta’ Implimentazzjoni (UE) 2022/594 u mal-kriterji komuni stabbiliti fl-Anness tarRegolament (KE) Nru 2111/2005, il-Kummissjoni tikkunsidra li fir-rigward tat-trasportaturi tal-ajru mir-Russja, jenħtieġ li tiġi emendata l-lista tat-trasportaturi tal-ajru li huma soġġetti għal projbizzjoni fuq l-operat fi ħdan l-Unjoni, biex I Fly tiġi inkluża fl-Anness A tar-Regolament (KE) Nru 474/2006.
(69)
Jenħtieġ li l-Istati Membri jkomplu jivverifikaw il-konformità effettiva tat-trasportaturi tal-ajru ċċertifikati mill-FATA mal-istandards tas-sikurezza internazzjonali rilevanti permezz tal-prijoritizzazzjoni tal-ispezzjonijiet fir-rampa ta’ dawk it-trasportaturi tal-ajru skont ir-Regolament (UE) Nru 965/2012.
Trasportaturi tal-ajru mis-Sudan t’Isfel (70)
Qatt ma ġew inklużi trasportaturi tal-ajru ċċertifikati fis-Sudan t’Isfel fl-Anness A jew B tar-Regolament (KE) Nru 474/2006.
(71)
F’dawn l-aħħar erba’ snin seħħew erba’ aċċidenti fatali, u diversi aċċidenti u inċidenti serji oħra fis-Sudan t’Isfel, li spiss kienu jinvolvu inġenji tal-ajru b’marki tar-reġistrazzjoni suspettużi.
(72)
Fis-26 ta’ Marzu 2021, il-Kummissjoni fetħet konsultazzjonijiet formali mal-Awtorità tal-Avjazzjoni Ċivili tas-Sudan t’Isfel (“SSCAA”) skont l-Artikolu 3(2) tar-Regolament (KE) Nru 473/2006.
(73)
Fl-iskambju ta’ korrispondenza li rriżulta, l-SSCAA kkomunikat li ċ-Ċertifikat tal-Operatur tal-Ajru (“AOC”) ta’ South Sudan Supreme Airlines, li l-inġenju tal-ajru tiegħu kien involut f’aċċident fatali, ġie sospiż, u li minħabba suspetti relatati mar-reġistrazzjoni tal-inġenju tal-ajru involut f’dak l-aċċident, l-SSCAA kienet qed tirrieżamina l-operaturi tal-inġenji tal-ajru u l-AOCs kollha fil-pajjiż.
Barra minn hekk, l-SSCAA ikkomunikat li kienu għaddejjin azzjonijiet ta’ titjib fl-iżvilupp u rieżami tar-Regolamenti, tal-Manwali u tat-Taħriġ.
Fil-5 ta’ Novembru 2021 ġew ipprovduti dokumenti li jinkludu informazzjoni dwar il-Programm ta’ Spezzjoni, Sorveljanza u Verifika tal-SSCAA, kif ukoll rapporti dwar ir-rieżami ta’ ċerti trasportaturi tal-ajru u dwar inġenji tal-ajru rreġistrati barra mill-pajjiż li joperaw fis-Sudan t’Isfel.
(74)
Fit-28 ta’ Marzu 2022, l-SSCAA kkomunikat it-tweġibiet tagħha għall-kwestjonarju mibgħut mill-Kummissjoni fis26 ta’ Marzu 2021.
Skont dan, l-SSCAA għad trid tiżviluppa u tniedi sistema ta’ sorveljanza effettiva.
Barra minn hekk, l-SSCAA tinnota li, filwaqt li ma ħarġet l-ebda liċenzja jew AOC, u li ma hemm l-ebda inġenju tal-ajru rreġistrat fil-pajjiż, l-SSCAA ħarġet permessi tal-operat bl-ajru lil inġenji tal-ajru rreġistrati barra mill-pajjiż biex joperaw fis-Sudan t’Isfel.
Ma hemm l-ebda evidenza ta’ xi attività ta’ sorveljanza li twassal għall-ħruġ ta’ tali permessi jew tal-monitoraġġ kontinwu rilevanti.
(12) Ir-Regolament ta’ Implimentazzjoni tal-Kummissjoni (UE) 2022/594 tat-8 ta’ April 2022 li jemenda r-Regolament (KE) Nru 474/2006 fir-rigward tal-lista ta’ trasportaturi tal-ajru li huma pprojbiti milli joperaw jew li huma soġġetti għal restrizzjonijiet operattivi fl-Unjoni (ĠU L 114, 12.4.2022, p. 49).